Бжьэхуц Iуданэ къагъэсэбэп
Къэбэрдей-Балъкъэрым и промышленнэ IуэхущIапIэхэм заужь.
Нобэ зи цIэр фIыкIэ къраIуэхэм ящыщщ Бахъсэн къалэм дэт «Текстиль-Индустрия» предприятэр. Метр зэбгъузэнатIэ мин 15-м нэс къызэщIэзыубыдэ фабрикэм зы жэщ-махуэм къриубыдэу продукцэ зэмылIэужьыгъуэу тонн 15 — 20 къыщIегъэкI, зы мазэм ар нызэрохьэс тонн 330 — 440-м. ООО-м иIэщ щэкIыр щызэIуащэ, щраIэ цеххэр. Мыбы къыщагъэсэбэпыр бжьэ-хуц Iуданэ къабзэщ. Ягъэхьэзыр щэкIымрэ абы къыхащIыкI щыгъыныгъуэхэмрэ елъытауэ, абы щыгуагъэзагъэ щыIэщ нобэ зекIуэ лайкрэ, гипель, вискозэ пкъыгъуэхэр. Лэжьыгъэр зэрекIуэкIыр и пэм къыщыщIэдзауэ и кIэм нэсыху автоматикэм къепщытэ. Иджырей зыхуей-зыхуэфIхэмкIэ къызэгъэпэща IэнатIэм иIэщ лабораторэ ехьэжьа. ЩэкIыр зэрыраIэ лэчыр компьютер программэм тету ягъэхьэзыр. Продукцэм щIэлъэIухэм Iэмал яIэщ езыхэр зыхуей плъыфэхэр тыншу къыхахыну. Фабрикэм нобэ къыщIегъэкI цIыхур унэм зэрыщIэсын, махуэ къэс тыншу зэрихьэн трико-таж щыгъын псынщIагъуэхэр. Ахэр дунейпсо модэм и щапхъэхэм тету ираIэ, яд. «Текстиль-Индустрие»-м ид щыгъыныгъуэхэр Урысейм и щIыналъэ псоми ирагъашэ икIи сыт щыгъуи щIэупщIэ яIэщ.
«Урысейм и Текстиль-Индустрия» компанием и Къэбэрдей-Балъкъэр къудамэр нобэ хабжэ зэфIэкIыфI зиIэ продукцэ къабзэ зыгъэхьэзыр IэнатIэхэм.
Лъостэн Музэ.
